Video: Juanita en haar kinders vier 'liefde vir mekaar' | Maroela Media
Aanhangers van die gewilde Du Plessis-gesin kan gereed maak om tydens die Kersvakansie vanjaar tou te staan wanneer dié sangers se eerste samewerkingsalbum uiteindelik uitgereik word.
Dié album is vervaardig op "groot aandrang" van aanhangers nadat die sangers Ruan Josh en Franja du Plessis in 2013 in hul ma, die sangeres Juanita du Plessis, se spore begin loop het. Hul debuutalbums, Eggo (Josh) en My verhaal (Franja), het van hulle kunstenaars uit eie reg gemaak.
Die sangers se samewerkingsalbum, wat Kaalvoetkinders gedoop is, word op 5 Desember uitgereik.
'n Verklaring van Juanita Records, die platemaatskappy wat die sangers se albums uitreik, sê dié album vier die gesin "se liefde vir mekaar".
"Ná 'n groot aanvraag het Juanita besluit om saam met haar talentvolle kinders 'n samewerkingsalbum vry te stel wat twee splinternuwe liedjies bevat wat eksklusief geskryf is vir die album," lui die verklaring.
"Ek het julle gesê ek het 'n verrassing vir julle – en hier is dit nou," het Juanita op Facebook geskryf. "Ons eerste saam as 'n trio na soveel mense wat gevra het daarvoor. Ons het gevoel dis nou Kerstyd en familietyd en die album is iets spesiaal om vir julle te gee voor Kersfees."
Die eerste enkelsnit vanaf die album, "Meer as 'n melodie", en die liedjie se musiekvideo word ook op 5 Desember saam met die album uitgereik. Dié liedjie is deur Juanita en Franja geskryf.
Vir meer inligting, besoek Ruan Josh, Franja du Plessis en Juanita du Plessis se Facebook-blaaie.
Hi almal!Ek het gesê ek het 'n verrassing vir julle… en hier is dit nou!!!Intussen is ek besig met die laaste paar Afrikaans is Groot vertonings die naweek en ek hoop om julle nog daar te sien!Lekker naweek julle! xRuan Josh Franja du Plessis #Kaalvoetkinners #Trio #Nuwealbum #Opgewonde #Blessed